Dagdvöl fyrir aldraða hefur nú verið flutt í Seltjörn , nýja og glæsilega hjúkrunarheimilið á Seltjarnarnesi eftir að hafa verið í 15 ár á Skólabraut 3 til 5 . Seltjarnarnesbær hefur starfrækt dagvistina frá árinu 2004 en þann 1. október sl. tók Vigdísarholt sem sér um rekstur hjúkrunarheimilisins yfir rekstur dagdvalarinnar sömuleiðis í samstarfi við Seltjarnarnesbæ sem á allt húsnæðið . Í dag er heimild fyrir níu einstaklinga í dagdvölinni en vegna mikillar eftirspurnar eru oft 11 einstaklingar að nýta sér þjónustuna . Óskað hefur verið eftir því að fá að fjölga í 25 frá næstu áramótum , þar af verði níu fyrir minnisskerta . Umsókn þess efnis er nú til umfjöllunar í heilbrigðisráðuneytinu og er vonast eftir jákvæðum svörum fyrir áramótin . Dagþjálfunin er opin alla virka daga frá kl. 8:00 til 16:00 og þar er lögð áherslu á góða samveru og félagsskap . Dagdvölin hefur það hlutverk að bjóða eldri borgurum á Seltjarnarnesi og annars staðar af höfuðborgarsvæðinu þjónustu sem miðar að því að þeir geti dvalið sem lengst á eigin heimili , þrátt fyrir skerta andlega eða líkamlega heilsu . Ýmis þjónusta í boði Hægt er að nýta sér dagdvölina í einn eða fleiri daga í viku . Þar er heilsufar einstaklinganna metið , veitt hjúkrunarþjónusta , félagsleg ráðgjöf og aðstoð við athafnir daglegs lífs allt eftir þörfum hvers og eins . Þjónustan getur falið eftirfarandi þætti í sér : Fæði , hreyfingu og þjálfun , hvíldaraðstaðu , tómstundaiðju , böðun og akstur að heiman og heim .